Lulus SMP Paijo ora nutugake sekolah menyang SMA merga ora duwe ragad. Wong tuwane mung buruh tani sing asile ora sepiraa. Ora cukup kanggo mbayar SPP, sragam sekolah, buku-buku, apa dene uwang pengembangan sekolah sing nganti yutan akehe. Mula Paijo trima melu ajar mbingkil marang Paklike. Idhep-idhep magang, golek pengalaman lan ketrampilan. Sapa ngerti bisa dadi bingkil sepedha sing akeh lengganane kaya Paklike. Dhasar Paijo bocah trampil lan gathekan, lagi sedhela melu mbingkil wis mudheng lan trampil ndadani sepedha dhewe. “Aja dadi atimu ya, Jo. Paklik arep takon?” kandhane Paklike Paijo ing sawijining dina.